લાલકૃષ્ણ અડવાણીનાં વળતાં પાણી ૨૦૦૫થી શરૂ થયાં હતાં. ૨૦૦૫માં લાલકૃષ્ણ અડવાણી પાકિસ્તાનની યાત્રાએ ગયા હતા અને તેમણે મોહમ્મદઅલી ઝીણાને સેક્યુલર રાષ્ટ્રવાદી ગણાવ્યા ત્યારે સંઘપરિવારમાં વિવાદ થયો હતો. એ સમયે એકલા પડી ગયેલા અને ઘેરાઈ ગયેલા અડવાણીના પડખે અટલ બિહારી વાજપેયી સહિત કોઈ ઊભું નહોતું રહ્યું. રાષ્ટ્રીય સ્વયંસેવક સંઘે અડવાણીને પક્ષના પ્રમુખપદેથી રાજીનામું આપવાનો આદેશ આપ્યો હતો અને છ મહિનાના સમાધાનના સમયગાળા પછી તેમણે રાજીનામું આપવું પડ્યું હતું. એ સમયે નરેન્દ્ર મોદીનો રાષ્ટ્રીય વિકલ્પ તરીકે ઉદય પણ નહોતો થયો અને અડવાણીનું રાજકીય કદ આજ કરતાં અનેકગણું મોટું હતું. હવે કલ્પના કરો કે ત્યારે અપમાનિત થયેલા અડવાણી કાંઈ નહોતા કરી શક્યા અને જરૂરી સમર્થન નહોતું મળ્યું તો આજે તેઓ પક્ષને પોતાની સાથે સંગઠિત કરી શકે એ વાતમાં માલ નથી.